Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 207/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 62

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación

Adresse: Paseo de la Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10.

2. Ansøgende sammenslutning 2.1. Navn: Grupo de trabajo de la Ternera de Navarra/Nafarroako Aratxea

2.2. Adresse: Carretera El Sadar, Edificio El Sario s/n, piso 3o, E-31006 Pamplona (Navarra)

Tlf. (34) 948 23 85 12

Fax (34) 948 23 20 70

2.3. Sammensætning: Producent/forarbejdningsvirksomhed (x) Andet ( )

Arbejdsgruppen omfatter både producent- og forarbejdningsorganer: Instituto Técnico y de Gestión Ganadero, Sindicato Agrario UAGN, Sindicato Agrario EHNE, Asociación de Ganado Vacuno Pirenaico de Navarra, Matadero La Protectora, Cooperativa de Vacuno de Navarra, Gremio de Carniceros y Charcuteros de Navarra.

3. Produktets art: Kategori 1.1 - fersk oksekød.

4. Varespecifikation (resumé af betingelserne i artikel 4, stk. 2)

4.1. Navn: Ternera de Navarra/Nafarroako Aratxea.

4.2. Beskrivelse: Dette produkt med beskyttet geografisk betegnelse er fersk oksekød fra tyre- og kviekalve, der er født, opdrættet og slagtet i Navarra, og som opfylder alle krav i varespecifikationen. Den beskyttede geografiske betegnelse hviler hovedsagelig på den lokale race Pirenaica, fra hvilken man på nuværende tidspunkt får omkring 90 % af det beskyttede kød. Kvæg af racerne Pardo Alpina, Blonde de Aquitania og Charolais og krydsninger heraf anerkendes også. De er alle tilpasset de lokale betingelser. Det er kun det kvæg, der er indskrevet i BGB-registrene, der kan anvendes til produktion af kød med beskyttelsesbetegnelse.

Alt efter dyrenes køn og alder på slagtetidspunktet skelnes der mellem to typer dyr:

- Ternero (tyrekalv): handyr af de nævnte racer, som er født i det produktionsområde, der angives i punkt 4.3, med en alder på slagtetidspunktet på mellem 9 og 13 måneder

- Ternera (kviekalv): hundyr af de nævnte racer, som er født i det produktionsområde, der er angivet i punkt 4.3, med en alder på slagtetidspunktet på mellem 8 og 12 måneder.

Slagtekroppene fordeler sig på kategorierne S, E, U og R i henhold til SEUROP-skemaet, og fedtlagets tykkelse er i overensstemmelse med EU-normernes grad 2 og 3. pH-værdien et døgn efter slagtningen er under 6.

Kødets farve skal være rød og i overensstemmelse med kvalitetsnormerne for oksekød, dvs. mellem værdierne "2" (rosa), "3" (lyst rødt) eller "4" (rødt).

4.3. Geografisk område: Produktionsområdet for Ternera de Navarra/Nafarroako Aratxea, hvor kalvene fødes, opdrættes og slagtes, udgøres af følgende områder:

- Område I: Nor-Occidental (hele området)

- Område II: Pirineos (hele området)

- Område III: Cuenca de Pamplona (hele området)

- Område IV: Tierra Estella (hele området)

- Område V: Navarra Media (hele området)

- Område VI: Ribera Alta (hele området)

- Område VII: Ribera Baja (en del af området).

Under område VII er der kun tale om følgende kommuner: Valtierra, Arguedas, Castejón, Corella, Fitero, Cintruénigo, Tudela, Murchante, Cascante, Tulebras, Monteagudo, Barillas, Ablitas, Fontellas, Cabanillas, Ribaforada, Fustiñana, Buñuel og Cortes.

De pågældende områder og kommuner udgør 95,97 % af Navarras samlede område.

Det geografiske område for forarbejdning af produktet er sammenfaldende med produktions- og opfodringsområdet.

4.4. Bevis for oprindelse: Den beskyttede geografiske betegnelse må kun anvendes for slagtekroppe af dyr, som er født og opdrættet på registrerede bedrifter, der er beliggende i det ovenfor specificerede område. Dyrene mærkes med øremærker i begge ører, inden de er 20 dage gamle.

Hvis dyret er blevet opdrættet på en anden bedrift end fødselsbedriften, anvendes der ved kontrol en salgserklæring, som kvægopdrætteren udfærdiger og sender til tilsynsrådet.

Øremærket skal forblive på dyrene under slagtningen. Klassificeringen foretages af en kvalificeret tekniker, når dyret vejes, og det obligatoriske sporbarhedsmærke anbringes.

Slagterierne informerer tilsynsrådets inspektører om de foretagne nedslagninger 24 timer efter, at disse har fundet sted. Inspektørerne måler pH-værdien og foretager den nødvendige kontrol med henblik på at afgøre, hvorvidt der kan tildeles etiketter eller ej.

Når den relevante kontrol er foretaget, udstedes der etiketter, der kæder øremærket sammen med slagtekroppen. Der anbringes fire etiketter på slagtekroppen. Forarbejdningsvirksomheden får herefter de etiketter, der hører til slagtekroppene.

Hvis bestemmelsesstedet for slagtekroppene er en opskæringsvirksomhed, identificeres hver udskæring af slagtekroppen med tilhørende etiket på denne virksomhed. Hvis bestemmelsesstedet for slagtekroppene er en traditionel slagterivirksomhed, identificeres udskæringerne hos denne.

Under alle omstændigheder skal alle dyr, der søges om beskyttelse for, underkastes de kontrol- og certificeringsnormer, der er fastlagt i Manual de Calidad y Certificación de la IGP Ternera de Navarra/Nafarroako Aratxea.

4.5. Fremstillingsmetode: De tyre- og kviekalve, der beskyttes under den beskyttede geografiske betegnelse, skal være født og opdrættet i det specificerede geografiske område. Kalvenes fodringsforhold er dels betinget af den måde, hvorpå man udnytter - og gennem århundreder har udnyttet - græsningsarealerne i Navarra, dels af de klimatiske og sociologiske faktorer i den selvstyrende region Navarra.

Kalvene skal mindst die moderkøerne, indtil de er fire måneder gamle, og når fravænningen har fundet sted, opdrættes kalvene med foder på basis af korn og bælgplanter samt med foderkoncentrater, der er godkendt af tilsynsrådet.

Slagtningen sker i godkendte slagterier i det specificerede produktionsområde. Efter slagtningen undersøges kroppene, hvorpå de nedkøles, indtil temperaturen i de inderste muskellag kommer ned på 7 °C (± 1 °C) efter 24 timer. Indtil afsendelsen opbevares slagtekroppene ved 2-4 °C og en relativ luftfugtighed på mellem 85 og 90 %. Modningen i kølerum skal mindst vare 7 dage; 24 timer efter slagtningen skal den gennemsnitlige pH-værdi være på mindre end 6. De beskyttede slagtekroppe må ikke fryses ned.

4.6. Tilknytning a) Historisk tilknytning

Græsningstraditionen i Navarra går meget langt tilbage i tiden. I 1241 havde Comunidad de Roncesvalles græsningsrettigheder ved Adour-floden. Et dokument fra 1358 fortæller, at hyrderne fra Navarra drev deres kvæg helt op til les Landes ved Bordeaux. Traditionelt har græsningsarealerne i Navarras dal- og bjergområder været anvendt til malke- og slagtekvæg, der var meget veltilpasset til det omgivende miljø.

Kvæget ved Pyrenæerne havde sin oprindelse i selve området og gik under betegnelsen nuestra raza (vores race), raza vasca (den baskiske race) eller raza del país (egnens race).

Ifølge V. Laffitte stammer den af A. Staffe benævnte raza vacuna vasca fra Navarra, hvorfra den indførtes i Frankrig. Den gik også under betegnelsen la nuestra eller raza del país for at skelne den ikke blot fra kvæg, der indførtes fra udlandet, men også fra racer fra andre dele af Den Iberiske Halvø.

Det oprindelige Pyrenæerkvæg var mindre, end det er i dag.

I midten af det 19. århundrede opdrættedes Pyrenæerkvæget hovedsagelig på græs. Omkring den 12. maj blev kvæget drevet ud til landsbyernes græsningsarealer. Bedækningen fandt sted naturligt, uden udvælgelse af tyrene.

Pyrenæerracen, som igennem århundreder havde været den eneste i det pågældende område, blev i starten af århundredet krydset med racer med mere specifikke kendetegn (friserkvæg og brunkvæg). Dette samt opgivelsen af de lokale racer og den indledende succes med førstegenerationskrydsninger med andre racer gjorde, at Pyrenæerracen næsten forsvandt bortset fra i visse områder i Navarra, i Aézcoa-dalen.

Fra 1970'erne er der med støtte fra Navarras lokalregering gjort en indsats for at genetablere racen og genindføre den i området, hvor den på grund af sine fine egenskaber som kødrace har store fremtidsmuligheder. Forbrugerne sætter stor pris på Pyrenæerracens kød.

b) Naturmæssig tilknytning

Opdrættet af racen Pirenaica, som er den væsentligste under den beskyttede geografiske betegnelse Ternera de Navarra/Nafarroako Aratxea, karakteriseres ved, at man i sommerperioden udnytter sætere, der normalt er til fælles brug. Om foråret og efteråret græsser kvæget på græsgange tæt ved bedrifterne, og afhængigt af vejret i det pågældende område, lukkes det ind i staldene om aftenen. Om vinteren lever kvæget af hø, der er samlet i løbet af sommeren, samt af halm af korn, til tider suppleret med andet foder.

Kalvene dier moderkøerne, indtil de er fire til seks måneder gamle. Afhængigt af vejret går de i denne periode på græs og får som regel et tilskud i form af et foderkoncentrat. Når kalvene er fravænnet, opfedes de med halm og andet fodet på selvsamme bedrift frem til slagtningen, som finder sted, når kalvene er omkring 12-13 måneder gamle.

Dyr af denne race er meget robuste, hvilket gør, at de er i stand til at tilpasse sig de forskellige klimatiske og orografiske forhold i Navarra. De har en evne til at mobilisere fysiske reserver, de er stabile moderkøer og har en betydelig mælkeproduktion. Disse karakteristika gør, at racen helt har kunnet tilpasse sig de ekstreme situationer, der affødes af et så barsk klima som det, der findes i de fleste af Navarras bjergrige områder. Racen Pirenaica har under alle omstændigheder ingen problemer med at føde i bjergene - tværtimod fødes meget sunde kalve, der er yderst velegnede som kødkvæg, og som modnes godt med det rette foder.

c) Kendskab til produktet

Firmaet Sigma Dos SA gennemførte i 1998 en undersøgelse omfattende 2000 spanske forbrugere på over 18 år, heraf 240 i Navarra. Det fremgik, at Ternera de Navarra var kendt af hele 81,8 % af de adspurgte i lokalområdet, og på landsplan var det 20,1 % af de adspurgte, der kendte dette produkt. I 1999 blev undersøgelsen gentaget, og det viste sig, at der nu var 85,4 % af de adspurgte undersøgelsesdeltagere i Navarra, der kendte produktet.

Det samme firma foretog i 1999 en tilsvarende undersøgelse blandt slagtere, og på nationalt plan fremgik det heraf, at 31,4 % af slagterne kendte Ternera de Navarra, mens det tilsvarende tal for slagterne i Navarra var på 100 %.

4.7. Kontrolinstans Navn: Consejo Regulador de la Indicación Geográfica Protegida Ternera de Navarra/Nafarroako Aratxea

Adresse: Carretera El Sadar, Edificio El Sario s/n, piso 3o, E-31006 Pamplona (Navarra)

Tilsynsrådet har udarbejdet en kvalitets- og certificeringshåndbog og opfylder norm EN-45011.

4.8. Mærkning: Slagtekroppene mærkes, når dyrene slagtes, og efterfølgende enten i godkendte opskæringsvirksomheder eller andre godkendte virksomheder. Mærkningen sker med etiketter og kontroletiketter, der udstedes af tilsynsrådet, og produktets sporbarhed er sikret gennem hele produktionsforløbet.

4.9. Krav i nationale bestemmelser - Ley 25/1970, de 2 de Diciembre, Estatuto de la Viña, del Vino y los Alcoholes (/lov om vindyrkning, vin og alkohol)

- Decreto 835/1972, de 28 de marzo, Reglamento de la Ley 25/1970 (/gennemførelsesdekret til ovennævnte lov)

- Orden de 25 de enero de 1994 por la que se precisa la correspondencia entre la legislación española y el Reglamento (CEE) 2081/92, en materia de denominaciones de origen e indicaciones geográficas de los productos agroalimentarios (/bekendtgørelse om sammenhæng mellem den spanske lovgivning og forordning (EØF) nr. 2081/92 om oprindelsesbetegnelser og geografiske betegnelser for landbrugsprodukter)

- Real Decreto 1643/99, de 22 de Octubre por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (/kongeligt dekret om ansøgninger om optagelse i EF-registeret for beskyttede oprindelsesbetegnelser og beskyttede geografiske betegnelser).

EF-nr.: ES/00130/2000.05.15.

Dato for modtagelse af den fuldstændige ansøgning: 23. juni 2003.